Fodbold: Hvis OB sejrer i fredagens aftenkamp - med kampstart klokken 20.00 - ude mod FC Nordsjælland, vil fynboerne genindtage tredjepladsen.

Kampe på stadion i Farum er altid udfordrende for modstanderen, dels fordi hjemmeholdet spiller en lynende hurtig gang teknisk fodbold, dels fordi der spilles på kunstgræs.

Men OB har ofte hentet resultater i Farum, selv om fynboerne til tider har været nødt til i perioder at rende gevaldigt rundt mellem hjemmeholdets kombinationer.

Træner Jakob Michelsen vælger formentlig at bruge den nye offensivspiller Moses Opondo frem for Mathias Greve, fordi Opondo har vist klar formfremgang, og så er det sandsynligt, at Oliver Lund spiller venstre wingback, så Jacob Barrett Laursen starter på bænken.

Og så er angriberen Anders K. Jacobsen tilbage i truppen og vil være stærkt opsat på at præstere en scoring, hvis han eksempelvis skiftes ind efter pausen.

Følg med i live-opdateringen fra klokken 20.00.